OBH 2147/2000.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása
	A panaszos az állampolgári jogok országgyűlési biztosához küldött beadványában sérelmezte, hogy a Budapesti Temetkezési Intézet Rt. által biztosított kedvezményre, mely szerint a temetőkbe díjmentesen lehet gépkocsival behajtani, csak a Mozgáskorlátozottak Budapesti Egyesületének tagsági igazolványával rendelkező személyek jogosultak. Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az Alkotmányban deklarált diszkrimináció tilalmának érintettsége miatt a panasszal kapcsolatban vizsgálatot indítottam.

Megállapított tényállás
	A vizsgálat során megkerestem a Budapesti Temetkezési Intézet Rt. vezérigazgatóságát és tájékoztatást kértem a panasszal kapcsolatos álláspontjáról. A válasz szerint a Budapesti Temetkezési Intézet Rt. megállapodást kötött a Mozgáskorlátozottak Budapesti Egyesületével arról, hogy tagjaik a tagság igazolása után valamennyi temetőbe díjmentesen hajthatnak be személygépkocsival. A Temetkezési Intézet Rt. álláspontja az, hogy a temetőben dolgozó portások nem alkalmasak arra, hogy a látogatók mozgáskorlátozottságát megállapítsák, ezért kénytelenek az igazolvány meglétéhez ragaszkodni. 

Érintett alkotmányos jogok
	Alkotmány 54. § (1) "A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani."
 	Alkotmány 70/A § (1) "A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül." 

A vizsgálat megállapításai
	A vizsgált esetben a Temetkezési Intézet Rt. az ingyenes gépkocsibehajtás lehetőségével a mozgáskorlátozott személyeknek kívánt kedvezményt biztosítani. A kedvezmény igénybevételéhez természetesen szükséges a jogosultság - jelen esetben a mozgáskorlátozottság - fennállásának igazolása. A jelenleg hatályos jogszabályok között szerepel a súlyos mozgáskorlátozott személyek közlekedési kedvezményeiről szóló 164/1995. (XII. 27.) Korm. rendelet. A rendelet azokat a támogatási formákat tartalmazza, melyek a súlyos mozgáskorlátozott személyek közlekedésben való önálló részvételét hivatottak megkönnyíteni. Ezek a kedvezmények - több feltétel teljesülése mellett - csak akkor adhatóak, ha a kérelmező a súlyos mozgáskorlátozottság tényét igazoló, jogszabály alapján kiadott orvosi szakvéleményt nyújt be a hatóságnak. Az orvosi szakvéleményt a választott háziorvos, illetve a háziorvos beutalása alapján az illetékes szakorvos állítja ki. A szakvélemény igazolja a közlekedőképesség minősítését, és azt, hogy a súlyos mozgáskorlátozott személy állapota végleges vagy változhat, illetve azt, hogy az állapota mióta áll fenn. A kedvezmények között szerepel a parkolási engedély is, melynek kiállításához csupán a súlyos mozgáskorlátozottság tényét igazoló orvosi szakvéleményt kell mellékelni. A jegyző által kiállított parkolási engedély a jogszabálynak megfelelő egységes formájú, így könnyen felismerhető és igazolja a súlyos mozgáskorlátozottság tényét is.
	A Temetkezési Intézet Rt. a jogosultság igazolásának kérdését oly módon oldotta meg, hogy az ingyenes gépkocsibehajtás lehetősége csak a Mozgáskorlátozottak Budapesti Egyesületének tagsági igazolványával vehető igénybe. Az Alkotmánybíróság 39/1999. (XII. 21.) AB határozata szerint "a pozitív diszkrimináció alkalmazásával kapcsolatosan is alkotmányos követelmény az, hogy a megkülönböztetés nem lehet önkényes, a megkülönböztetésnek a tárgyilagos mérlegelés szerint ésszerű indoka kell, hogy legyen. Az önkényes és ésszerű indok nélküli megkülönböztetés sérti az emberi méltóság alapjogát, mert ilyen esetben a törvényhozó bizonyosan nem kezelte az érintetteket azonos méltóságú személyként, s nem értékelte mindegyikük szempontjait azonos körültekintéssel, figyelemmel és méltányossággal. Az ilyen szabályozás a "pozitív diszkrimináción belül is alkotmányellenes". Megállapítom, hogy ebben az esetben a mozgáskorlátozottak érdekvédelmét ellátó társadalmi szervezetek tagsága közötti különbségtételnek nincs objektív társadalmi indoka, tehát az érintett mozgáskorlátozottak szempontjait, körülményeit nem értékelte azonos figyelemmel a Budapesti Temetkezési Intézet Rt. Mindez hátrányos megkülönböztetéshez vezetett azon mozgássérültek tekintetében, akik nem az említett egyesületnek, hanem más hasonló érdekvédelmi szervezetnek, esetleg azok egyikének sem tagjai, de mozgáskorlátozottságukat igazoló dokumentummal rendelkeznek. A Budapesti Temetkezési Intézet Rt. által kialakított rendszer az Alkotmány 54. § (1) bekezdésében foglalt emberi méltósághoz, és az Alkotmány 70/A § (1) bekezdésében biztosított diszkrimináció mentes elbánáshoz való jogokkal összefüggésben okoz visszásságot.

Ajánlás
	Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján a következő ajánlást teszem:
	A Budapesti Temetkezési Intézet Rt. a fentieknek megfelelően kösse az ingyenes gépkocsibehajtás kedvezményét olyan feltételhez, mely nem okoz hátrányos megkülönböztetést a mozgáskorlátozottak egyes csoportjai között.

Budapest, 2000. szeptember 4.

Gönczöl Katalin